Departementele beamptes vas vir bedrog met motorsDrie beamptes van die departement van vervoer is vasgetrek vir korrupsie (Foto: Verskaf) Drie beamptes van die departement van vervoer in die Wes-Kaap gaan eersdaags in die Bellville-landdroshof verskyn op aanklagte van bedrog en korrupsie. Hulle is verlede Vrydag deur lede van die polisie se voertuigmisdaad-eenheid in Bellville en lede van die provinsiale misdaadintelligensie-eenheid vasgetrek. Dié drie beamptes was glo deel van ŉ sindikaat wat onwettig ingevoerde voertuie op bedrieglike wyse geregistreer en polisiegoedkeuring hiervoor gekry het. Kapt. FC van Wyk, woordvoerder van die polisie in die Wes-Kaap, sê twee van die beamptes, ŉ 41-jarige man en 46-jarige vrou, is by die departement van vervoer se kantore in Dorpstraat in Kaapstad in hegtenis geneem. Die derde verdagte, ŉ 46-jarige man, is by sy huis in Lower Crossroads in Kaapstad vasgetrek. Van Wyk sê die inhegtenisneming vorm deel van ŉ uitgebreide ondersoek teen 13 verdagtes wat eersdaags in die Bellville-landdroshof op aanklagte van bedrog, vervalsing en korrupsie gaan verskyn. Dié 13 verdagtes sluit onder meer beamptes van die polisie en die Kaapstadse voertuigregistrasie-eenheid in. “Die ondersoek duur voort in verskeie ander provinsies om korrupsie en bedrog te bekamp en só meer skuldiges vas te trek,” sê Van Wyk.